Diari Oficial de la Generalitat Valenciana


Sumari del DOGV 2717, del 27-03-1996 (1996/837758)

ORDRE de 13 de març de 1996, de la Conselleria de Treball i Afers Socials, per la qual es regulen diverses ajudes a la contractació per a l'exercici de 1996.
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/13/(2)/dof/vci/html**

### Dades del document

Número de DOGV
:   2717

Data del DOGV
:   27-03-1996

Secció del DOGV
:   DISPOSICIONS GENERALS

Número del document
:   1996/837758


Data del document
:   13-03-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 13 de març de 1996, de la Conselleria de Treball i Afers Socials, per la qual es regulen diverses ajudes a la contractació per a l'exercici de 1996.   
La diversitat de col·lectius que en la Comunitat Valenciana es veuen afectats per la desocupació exigeix que la Conselleria de Treball i Afers Socials promoga mesures encaminades a fomentar l'ocupació, específicament, menors de 25 anys, menors de 30 anys que busquen la primera ocupació, persones de certa edat, minusvàlids i aquells que després d'un període d'absència del món laboral estan davant un perill real de desembocar en un atur de llarga durada.  
Per això, els pressupostos de la Conselleria de Treball i Afers Socials per a 1996 regulen com un dels seus objectius prioritaris fomentar l'ocupació entres els esmentats col·lectius per incentivar l'empresariat a fi que contracte persones pertanyents als grups abans esmentats.  
Per això, i fent ús de els facultats que em confereix l'article 35 de la Llei 5/1983, de 30 de desembre, de Govern Valencià, i l'article 47 de la Llei d'Hisenda Pública de la Generalitat Valenciana,  
ORDENE  
CAPíTOL I  
Disposicions generals  
Article 1. Objectius  
La Conselleria de Treball i Afers Socials estableix amb aquesta ordre un programa d'ajudes a la contractació, amb l'objectiu d'elevar el nivell d'ocupació amb la creació de llocs de treball de caràcter estable, dirigit als següents col·lectius, per programes d'actuació.  
1. Programa de contractacions indefinides: aturats menors de 25 anys, demandants de primera ocupació menors de 30 anys, dones aturades majors de 25 anys que accedisquen a l'activitat laboral per compte d'altri o que es reincorporen a aquesta, aturats majors de 40 anys i aturats discapacitats. Totes les contractacions hauran de ser formalitzades al llarg de l'exercici de 1996.  
2. Programa de primera contractació: aturats menors de 25 anys, demandants de primera ocupació menors de 30 anys, dones aturades majors de 25 anys que accedisquen a l'activitat laboral per compte d'altri o que es reincorporen a aquesta, aturats majors de 40 anys i aturats discapacitats que, contractats per un treballador autònom, comunitat de béns, societat civil o professionals liberals, representen per a aquests empleadors la primera contractació, tots ells formalitzats durant l'exercici de 1996.  
CAPíTOL II  
Programa de Contractacions Indefinides  
Article 2. Destinataris  
Podran acollir-se a aquesta mesura de foment d'ocupació les persones físiques o jurídiques amb àmbit d'actuació en la Comunitat Valenciana, que ocupen menys de 50 treballadors i que desenvolupen una activitat amb fi de lucre o sense, que creen llocs de treball estable que reunisquen i complisquen els requisits i les condicions que es contenen en els articles següents.  
Igualment i per via d'excepció, podran ser beneficiàries les persones físiques o jurídiques que, reunint idèntics requisits, ocupen més de 50 treballadors i que contracten discapacitats aturats, en compliment dels percentatges legalment establerts per a la contractació de l'esmentat col·lectiu.  
A l'efecte indicat, es considerarà creació de llocs de treball estable aquells la provisió dels quals es realitze en centres de treball radicats en la Comunitat Valenciana, mitjançant contractes de treball de durada indefinida i a jornada de treball completa.  
Article 3. Requisits dels empleadors  
Les persones físiques o jurídiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial, professional o de caràcter social sense ànim de lucre, en l'àmbit territorial de la Comunitat Valenciana.  
2. Estar inscrites com a persones o entitats empleadores en els règims de la Seguretat Social en què existisca afiliació de treballadors per compte d'altri.  
3. Trobar-se al corrent en les seues obligacions fiscals i de Seguretat Social, o tenir concedit per part dels organismes competents un ajornament o qualsevol altre benefici de caràcter fiscal o social.  
4. No haver amortitzat llocs de treball l'any immediat anterior a la contractació o contractacions acollides a aquesta ordre per les causes següents:  
a) Acomiadament col·lectiu fonamentat en causes econòmiques, tècniques, organitzatives o de producció, així com l'extinció de contractes de treball prevista en l'article 52.c) del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors.  
b) Acomiadament declarat nul o improcedent per una sentència ferma.  
c) Conciliació administrativa o judicial.  
5. En el cas que l'entitat sol·licitant siga una societat anònima laboral o cooperativa de treball associat, caldrà no haver reduït el nombre de socis treballadors.  
Article 4. Requisits dels treballadors  
Els treballadors i treballadores que seran contractades a fi d'acollir-se als beneficis que posteriorment es determinen hauran de reunir els següents requisits:  
1. Quant a la situació de desocupació, les exigides per la vigent legislació bàsica d'ocupació i hauran de romandre inscrits com a aturats o aturades en les corresponents oficines d'ocupació de l'INEM o en qualsevol altra agència privada de col·locació amb àmbit d'actuació en la Comunitat Valenciana, amb la deguda actualització de la targeta de demanda d'ocupació.  
2. Quant als grups d'aturats o col·lectius amb determinades característiques comunes, hauran d'estar enquadrats en alguns dels següents:  
2.1 Joves menors de 25 anys.  
2.2 Demandants de primera ocupació menors de 30 anys.  
2.3 Dones aturades majors de 25 anys, aturades de llarga durada.  
2.4 Dones aturades majors de 25 anys que es reincorporen a l'activitat laboral.  
2.5 Majors de 40 anys, aturats de llarga durada.  
2.6 Persones discapacitades aturades.  
3. Els treballadors i treballadores s'entendran compresos en els apartats anteriors d'acord amb les següents regles:  
3.1 Els joves menors de 25 anys no hauran de tenir-los complits en la data de contractació i hauran d'acreditar la seua situació de desocupació amb la mera inscripció en les oficines d'ocupació de l'INEM o en altres agències privades de col·locació de la Comunitat Valenciana, prèvia a la data del contracte.  
3.2 Seran considerats com a demandants de primera ocupació els menors de 30 anys que en la data de la seua contractació no hauran complit aquesta edat i la seua experiència laboral no excedisca de 6 mesos o de 180 dies, en el cas de cotització diària o setmanal. Hauran de romandre inscrits com a aturats, si més no, 12 mesos previs a la contractació, excepte aquells amb una situació de desocupació originada per l'extinció del contracte de treball per algunes de les causes regulades en els articles 51 i 52, apartats b) i c), de l'Estatut dels Treballadors, i en aquest cas es requeriran, almenys, sis mesos de permanència.  
3.3 Les dones aturades majors de 25 anys hauran de romandre inscrites com a tals durant, si més no, 12 mesos previs a la seua contractació, excepte aquelles amb una situació de desocupació originada per l'extinció del contracte de treball per algunes de les causes regulades en els articles 51 i 52, apartats b) i c), de l'Estatut dels Treballadors, i en aquest cas es requerirà, almenys, sis mesos de permanència. Hauran de tenir complida aquest edat en la data del contracte.   
3.4 S'entendrà que les dones majors de 25 anys es reincorporaran a l'activitat laboral si en els cinc anys anteriors a la seua contractació no han realitzat cap activitat laboral pel seu compte o pel d'altri, ni professional col·legiada i hauran d'acreditar la seua situació de desocupació amb la mera inscripció en les oficines d'ocupació de l'INEM o en altres agències privades de col·locació de la Comunitat Valenciana, prèvia a la data del contracte.  
3.5 Els aturats majors de 40 anys hauran de romandre inscrits com a tals durant, si més no, 6 mesos i tenir complida l'esmentada edat en la data del contracte.  
3.6 Els discapacitats aturats hauran d'acreditar la seua situació de desocupació amb la mera inscripció en les oficines d'ocupació de l'INEM o en altres agències privades de col·locació de la Comunitat Valenciana, prèvia a la data del contracte, i la seua minusvalidesa mitjançant un certificat expedit per l'organisme competent.  
4. Els treballadors i treballadores no podran incórrer en les següents situacions respecte de l'empleador sol·licitant:  
4.1 Ser soci o membre del consell d'administració o de l'òrgan que realitze les seues funcions en les entitats sol·licitants de caràcter societari mercantil o cooperatiu.  
4.2 Pertànyer als òrgans de representació i/o direcció en les institucions i entitats sense ànim lucratiu sol·licitants.  
4.3 Tenir relació conjugal o familiar per consanguinitat o afinitat fins al 2n grau inclusivament, amb l'empleador, o amb els qui ocupen llocs d'alta direcció, si són entitats o persones jurídiques les sol·licitants.  
4.4 Haver tingut una relació laboral per compte d'altri amb l'empleador, en l'any immediat anterior a la seua contractació, sota qualsevol modalitat de contracte laboral.  
Article 5. Ajudes i quantia  
Les ajudes que s'estableixen en el programa de contractacions regulat en aquesta ordre tenen el concepte de subvenció per contractació realitzada en els termes establits en l'article 1.  
Les quanties queden fixades per a l'exercici de 1996 de la següent forma:  
a) Per contracte indefinit i a jornada completa d'aturats menors de 25 anys i demandants de primera ocupació menors de 30 anys: 550.000 pessetes.  
b) Per contracte indefinit i a jornada completa i a jornada completa de dones aturades majors de 25 anys aturades de llarga durada o que es reincorporen a l'activitat laboral i majors de 40 anys aturats de llarga durada: 750.000 pessetes.  
c) Per contracte indefinit i a jornada completa de persones minusvàlides: 750.000 pessetes.  
En tot cas, les subvencions no podran excedir de 750.000 pessetes per contracte formalitzat, ni de 87.435.607 pessetes per sol·licitant en el mateix exercici.  
Les subvencions que es concedisquen en aplicació d'aquest programa seran incompatibles amb altres procedents de qualsevol administració pública, que es concedisquen a idèntiques contractacions i que consistisquen en quantitats prèviament fixades a preu fet. A aquest efecte seran compatibles amb els incentius a la contractació que consistisquen en bonificacions i/o exempcions d'índole fiscal o de cotització a la Seguretat Social, conformement a les disposicions legals i les reglamentacions vigents.  
CAPíTOL III  
Programa de primera contractació  
Article 6. Destinataris  
Podran acollir-se a aquesta mesura de foment d'ocupació els empleadors integrats en el règim especial de la Seguretat Social per a treballadors autònoms, professionals liberals, les comunitats de béns i les societats civils amb àmbit d'actuació en la Comunitat Valenciana que contracten el seu primer treballador de manera temporal o estable i que reunisquen els requisits i les condicions que es contenen en els articles següents.  
A l'efecte indicat, es considerarà contractació temporal aquella que es realitze en centres de treball radicats en la Comunitat Valenciana, mitjançant les modalitats de contractació laboral vigent en aquell moment a jornada completa i amb una durada mínima de dos anys per a tots els casos, amb excepció expressa del denominat d'aprenentatge.  
Per la seua part, es considerarà contractació estable aquella que es realitze en centres de treball radicats en la Comunitat Valenciana, mitjançant contractes de treball per compte d'altri, durada indefinida i a jornada completa.  
Article 7. Requisits dels empleadors  
Els empleadors esmentats en l'article anterior hauran d'acreditar els següents requisits:  
1. Realitzar una activitat de caràcter empresarial o professional.  
2. Estar inscrits com a empleadors en els règims de la Seguretat Social en què existisca afiliació de treballadors per compte d'altri.  
3. Trobar-se al corrent en les obligacions fiscals i amb la Seguretat Social, o tenir concedit per part dels organismes competents un ajornament o qualsevol altre benefici de caràcter fiscal o social.  
4. La contractació objecte de la subvenció ha de ser la primera que efectua l'empleador sol·licitant.  
Article 8. Requisits dels treballadors  
Els treballadors que seran contractats a fi d'acollir-se als beneficis que es determinen en els articles següents hauran de reunir els requisits que tot seguit es determinen:  
1. Trobar-se en situació legal de desocupació conformement a la legislació vigent i d'acord amb els supòsits i requisits establits en l'article 4.3 de l'ordre.  
2. Els treballadors compresos en aquests supòsits no podran trobar-se en les següents situacions respecte de l'empleador sol·licitant:  
2.1 Ser soci, comuner o membre del consell d'administració o de l'òrgan que en realitze les funcions en les entitats sol·licitants.  
2.2 Tenir relació conjugal o familiar per consanguinitat o afinitat fins al 2n grau inclusivament, amb l'empleador.  
Article 9. Ajudes i quantia  
Les ajudes que s'estableixen en el programa de primera contractació, regulat en aquesta ordre, tenen el concepte de subvenció per contractació realitzada en els termes establits en l'article 1.  
Les quanties queden fixades per a l'exercici de 1996 de la següent manera:  
a) Per contracte temporal, de dos anys com a mínim de durada i a jornada completa: 500.000 pessetes.  
b) Per contracte indefinit i a jornada completa: 750.000 pessetes.  
En tot cas, les subvencions no podran excedir de 750.000 pessetes per contracte formalitzat.  
Les subvencions que es concedisquen en aplicació d'aquest programa seran incompatibles amb altres procedents de qualsevol administració pública, que es concedisquen a idèntiques contractacions i que consistisquen en quantitats prèviament fixades a preu fet. A aquest efecte seran compatibles amb els incentius a la contractació que consistisquen en bonificacions i/o exempcions d'índole fiscal o de cotització a la Seguretat Social, conformement a les disposicions legals i les reglamentacions vigents.  
CAPíTOL IV  
Disposicions comuns  
Article 10. Sol·licituds, documentació i terminis  
Els empleadors i/o entitats jurídiques, per obtenir les subvencions a la contractació a què es refereixen els articles anteriors, hauran de presentar una sol·licitud en el model establit a aquest efecte, a la qual hauran d'adjuntar la documentació que a continuació s'especifica, perquè siga tramitada:  
1. Número d'identificació fiscal/CIF.  
2. Acreditació de la personalitat jurídica, en el cas que el sol·licitant siga una persona jurídica o la documentació que n'acredite l'existència, si s'escau, de la comunitat de béns.  
3. Certificació de dades de domiciliació bancària.  
4. DNI i acreditació prèvia de desocupació dels treballadors contractats.  
5. Còpia o còpies del contracte o contractes de treball degudament diligenciats per l'oficina d'ocupació corresponent, que caldrà formalitzar per escrit.  
6. Altes i/o afiliació dels treballadors contractats en el règim de la Seguretat Social que escaiga.  
7. Justificació d'estar al corrent de les obligacions fiscals i amb la Seguretat Social l'any immediat anterior a la data de sol·licitud, o tenir concedit per part dels organismes competents un ajornament o qualsevol altre benefici de caràcter fiscal o social.  
8. Específicament en el programa de contractació indefinida s'haurà d'adjuntar, junt amb la resta de documentació, una declaració jurada sobre el compliment del que preceptua l'apartat 4 de l'article 3.  
9. Per al supòsit que el contracte siga de caràcter indefinit, un compromís subscrit per l'empleador o per la persona amb poder suficient de mantenir el lloc de treball subvencionat un mínim de tres anys comptadors des de la data del contracte inicial.  
10. Així mateix, l'acreditació en el cas dels demandants de primera ocupació menors de 30 anys i de les dones que es reincorporen a l'activitat laboral, es realitzarà aportant addicionalment un certificat de cotitzacions de les entitats gestores de la Seguretat Social, així com una declaració jurada dels interessats de no haver exercit cap professió col·legiada no inclosa en cap dels règims de la Seguretat Social, en el període requerit per a considerar-se inclosos en ambdós col·lectius. En el cas de demandants de primera ocupació menors de 30 anys, dones majors de 25 anys aturades de llarga durada i majors de 40 anys aturats o aturades de llarga duració, l'acreditació d'aquesta es realitzarà aportant un certificat de l'INEM o d'altres agències privades de col·locació de la Comunitat Valenciana.  
11. A l'efecte d'acreditar que els sol·licitants tenen contractats menys de 50 treballadors, en el programa de contractació indefinida s'hauran d'adjuntar els documents TC2 corresponents a l'any anterior a la data de presentació de la sol·licitud.  
12. Declaració jurada sobre compliment dels treballadors dels requisits establits en els articles 4.4 i 8.2.  
13. En el cas de contractació de persones amb minusvalideses, el certificat especificat en l'article 4.3.6.  
El lloc de presentació de les sol·licituds serà la direcció territorial de la Conselleria de Treball i Afers Socials de la província on es troben els centres de treball, on s'incorporen els treballadors contractats pels quals se sol·liciten la subvenció o subvencions, sense perjudici del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds finalitzarà el dia 30 de setembre d'aquest exercici o, si s'escau, el següent dia hàbil si aquell no ho és.  
La sol·licitud s'haurà de presentar en el termini màxim de dos mesos des que s'efectue la contractació. En el supòsit de contractacions iniciades abans de l'entrada en vigor de l'ordre, el termini de dos mesos començarà a partir de la seua data de publicació.  
Article 11. Competència, resolució i recursos  
Rebudes les sol·licituds, les direccions territorials de la Conselleria de Treball i Afers Socials instruiran els expedients.  
Quan la documentació aportada en l'expedient siga incompleta o incorrecta, la direcció territorial de Treball corresponent requerirà l'interessat perquè, en un termini de 10 dies, repare la falta o presente la documentació pertinent, indicant en el mateix acte que si no fa així se'l considerarà desistit en la seua petició i s'arxivarà sense més tràmit.  
La resolució de les subvencions regulades en aquesta ordre s'atribueix, per delegació del Conseller de Treball i Afers Socials, al director territorial de Treball de la província en la qual l'empresa tinga el centre de treball on cause alta el treballador contractat.  
El termini màxim de resolució s'estableix en sis mesos des de la sol·licitud; l'esmentada resolució s'entendrà estimada si no es produeix una resolució expressa dins del termini abans esmentat. Per a l'eficàcia de l'acte presumpte caldrà sol·licitar un certificat, d'acord amb el que preveu l'article 44 de la Llei 30/1992, de 26 de novembre.  
Les resolucions a què es refereixen els paràgrafs anteriors exhaureixen la via administrativa i en contra seu es podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de la notificació de la resolució corresponent.  
Article 12. Pagament i justificació  
L'eficàcia de les resolucions de concessió de les subvencions sol·licitades quedarà condicionada a la presentació de la documentació acreditativa, esmentada en l'article 10.  
Comprovats aquests aspectes i unida la documentació a l'expedient, es procedirà al pagament d'una sola vegada, amb la prevenció al beneficiari d'observar estrictament el compliment de les obligacions que assumeix en percebre fons de caràcter públic.  
Les ajudes establides per aquesta ordre es concediran a càrrec de la línia 403 del programa 322.10, del pressupost de despeses de la Generalitat Valenciana per a 1996, dotada amb un import global màxim de 241.035.845 de pessetes, dels quals 623.517.975 de pessetes seran finançats pel Fons Social Europeu.  
Article 13. Obligacions dels empleadors  
Sense perjudici de les obligacions i drets que l'ordre social vigent estableix per als empleadors, pel que fa a aquesta ordre, es declaren les següents:  
1. Formalització dels contractes per escrit.  
2. En el supòsit que el treballador cause baixa en l'empresa, aquesta tindrà obligació de contractar-ne un altre que reunisca idèntics requisits en un termini màxim d'un mes comptador des del cessament d'aquest, fins al compliment total de la durada del contracte subvencionat. Aquesta circumstància haurà de ser comunicada a l'òrgan que va concedir la subvenció.  
3. Per al cas en què el contracte efectuat siga de caràcter indefinit, tindrà l'obligació de mantenir els llocs de treball creats un mínim de tres anys.  
4. Específicament per al programa de contractacions indefinides, no es podrà procedir a l'amortització d'altres llocs de treball per les causes preceptuades en els apartats 4 i 5 de l'article 3.  
5. Facilitar totes les dades i la informació, en qüestions relacionades amb les subvencions concedides, que li siguen requerides per la Conselleria de Treball i Afers Socials o pel personal designat per aquesta per a l'esmentada comesa, així com comunicar a aquesta les incidències i variacions que es produïsquen en relació amb aquelles.  
6. Submissió a les actuacions de control financer que escau a la Intervenció General, en relació amb les subvencions i ajudes concedides.  
7. Comunicar a l'entitat atorgadora l'obtenció d'ajudes per a la mateixa finalitat, procedent de qualsevol administració o ens públic.  
Article 14. Obligacions dels treballadors  
Com que no són aquests destinataris directes de les subvencions, pel que fa a aquest programa, els treballadors únicament tindran l'obligació de facilitar, quan siguen requerits per a això, als òrgans competents de la Conselleria de Treball i Afers Socials, la informació relativa al lloc de treball que ocupen, en la mesura que està subvencionat a l'empara d'aquesta convocatòria.  
Article 15. Requisits generals  
Els peticionaris de qualsevol de les ajudes regulades en aquesta ordre hauran d'acreditar, abans de cobrar, que es troben al corrent en les seues obligacions tributàries i respecte a la Seguretat Social.  
Article 16. Revisió d'expedients  
Produirà la resolució parcial o total de les subvencions concedides i procedirà, si s'escau, el reintegrament de les quantitats indegudament percebudes i l'exigència de l'interés de demora des del moment del pagament de la subvenció, en els següents casos:  
a) L'incompliment per part dels beneficiaris de les obligacions establides en aquesta ordre.  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
L'esmentada resolució parcial o total requerirà, perquè siga adoptada, l'obertura d'un expedient, del qual es donarà audiència als interessats; i serà l'òrgan competent el mateix que va dictar la resolució controvertida.  
En el cas d'exigència del reintegrament total o parcial de la subvenció, aquest s'haurà de produir en el termini de 15 dies hàbils següents a la notificació de la resolució per la qual es declara la procedència del reintegrament.  
Transcorregut l'esmentat termini sense que s'haurà procedit al reintegrament i una vegada definitiva la resolució, es procedirà conformement a l'establit en el Reial Decret 1.684/1990, de 20 de desembre, pel qual s'aprova el Reglament General de Recaptació.  
El falsejament o l'ocultació de dades i documents, quan afecten substancialment la concessió i el lliurament de fons públics, produirà, a més la deducció de responsabilitats en l'ordre jurisdiccional pertinent.  
Article 17. Control, avaluació i seguiment  
La Conselleria de Treball i Afers Socials, a través de les seues direccions territorials, durà a cap les funcions de control de les subvencions concedides, conformement a les instruccions donades per la Direcció General de Treball.  
Correspondrà a la Direcció General de Treball realitzar les funcions d'avaluació dels diversos programes en conjunt i el seguiment d'aquests en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de Treball i Afers Socials, fins i tot la contractació amb tercers i la col·laboració amb la Inspecció de Treball i Seguretat Social, en el marc dels convenis subscrits.  
DISPOSICIó ADDICIONAL  
Amb caràcter excepcional i restrictiu, es podran subvencionar les contractacions temporals i indefinides, que es deriven de projectes d'inversió que responguen a un pla generador d'ocupació o de treballadors que, havent extingit la seua relació laboral amb motiu d'expedients de regulació d'ocupació, hauran romàs tres anys o més en situació de desocupació, amb el compromís, per part de les empreses promotores, del manteniment dels llocs de treball creats durant, almenys, tres anys.  
Aquestes ajudes tindran una quantia d'1.000.000 de pessetes per contracte formalitzat, amb els límits permesos en el marc de la Unió Europea i sempre que existisca pressupost disponible.  
Per a això serà requisit previ la determinació com a suficient, per part de la Direcció General de Treball, de la viabilitat dels projectes quant als seus aspectes tècnics, econòmics i financers, una vegada avaluada la documentació aportada i els informes tècnics que es requerisquen a aquest efecte.  
La instrucció i resolució dels expedients correspondrà a la Direcció General de Treball, per delegació del conseller de Treball i Afers Socials. L'esmentada resolució exhaureix la via administrativa i en contra seu es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de la seua notificació.  
DISPOSICIó DEROGATòRIA  
Primera  
Queden derogats els articles de l'Ordre de 30 de desembre de 1994 i de l'Ordre de 20 de març de 1995 que contravinguen l'establit en aquesta ordre.  
DISPOSICIONS FINALS  
Primera  
La concessió i quantia de les ajudes regulades en aquesta ordre estarà condicionada, a més de al compliment dels requisits que en cada cas s'indiquen i per l'existència de crèdit pressupostari adequat i suficient amb aquesta finalitat, habilitat en els pressupostos de la Generalitat Valenciana vigents en l'exercici de 1996 i per l'aportació que efectue el Fons Social Europeu.  
Segona  
Es faculta el director de Treball per dictar totes les instruccions i circulars que calga per a l'execució del que disposa aquesta ordre.  
Tercera  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana i serà d'aplicació a les contractacions realitzades des del dia 1 de gener de 1996.  
València, 13 de març de 1996  
El conseller de Treball i Afers Socials,   
JOSÉ SANMARTíN ESPLUGUES


Còpia Permalink ELI